Donalds Tramps

Donalds Džons Tramps vecākais (; dzimis  Ņujorkā, ASV) ir ASV uzņēmējs un politiķis, 45. ASV prezidents, ievēlēts no Republikāniskās partijas. Vienīgais ASV prezidents, kuru ASV Kongress divas reizes atstādinājis, bet abas reizes ASV Senāts attaisnojis.

Dzīvesgājums 
Dzimis 1946. gadā Ņujorkā vācu izcelsmes uzņēmēja Frederika Trampa un viņa skotu izcelsmes sievas Mērijas Annas, dzimušas Maklaudas, ģimenē. 1968. gadā viņš absolvēja Pensilvānijas Universitātes Vārtonas biznesa skolu jau studiju laikā strādāja sava tēva Freda Trampa nekustamo īpašumu un celtniecības firmā. 1973. gadā pārņēma vadību tēva uzņēmumā, pārdēvējot to par The Trump Organization. Nodibināja arī uzņēmumu Trump Entertainment Resorts, kas darbojas izklaides biznesā visā pasaulē, pārvaldot daudz viesnīcu, kazino, golfa laukumu u.c. Tramps atrodas finanšu žurnāla Forbes veidotajā pasaulē bagātāko cilvēku sarakstā. Viņa īpašumu vērtība 2016. gada maijā bija novērtēta 4,5 miljardu ASV dolāru apjomā. Trampa dzīvesveids viņu padarīja par slavenību. No 2004. līdz 2015. gadam viņš vadīja realitātes šovu The Apprentice.

Politiskā darbība 
Īsu brīdi bijis Reformu partijas kandidāts 2000. gada ASV prezidenta vēlēšanās. 2015. gada jūnijā Tramps paziņoja par kandidēšanu 2016. gada ASV prezidenta vēlēšanās. Priekšvēlēšanās bija viens no Republikāniskās partijas kandidātu līderiem. 2016. gada maijā, pēc citu republikāņu kandidātu — Teda Krusa un Džona Keisika izstāšanās no priekšvēlēšanu cīņas, nodrošināja savu kandidatūru. 19. jūlijā Republikāniskā partija oficiāli apstiprināja Trampu par savu kandidātu. Vēlēšanās viņš apsteidza savu konkurenti no Demokrātiskās partijas — Hilariju Klintoni.

Vēlēšanu kampaņas laikā Tramps vairākkārt solīja uzbūvēt mūri uz ASV un Meksikas robežas, lai samazinātu latīņamerikāņu imigrantu plūsmu, un ieviest musulmaņu reģistru, kurā reģistrēt Savienotajās Valstīs dzīvojošos musulmaņus. Viņš apšaubīja klimata pārmaiņas un to saistību ar cilvēka darbību, tomēr divas nedēļas pēc vēlēšanām atzina, ka "tur ir kaut kāda saistība". 2016. gada decembrī Tramps tikās ar vides aktīvistu un bijušo ASV viceprezidentu Elu Goru.

Sīrijas pilsoņu kara risināšanai Tramps solīja sadarboties ar Sīrijas diktatoru Bašāru al Asadu cīņā pret Islāma valsti un nosodīja Baraka Obamas administrācijas īstenoto Sīrijas nemiernieku bruņošanu, kura esot novedusi pie teroristisko organizāciju izplešanās.

Prezidentūra 

 Tramps tika inaugurēts par 45. ASV prezidentu. Prezidentūru Tramps sāka kā visnepopulārākais prezidents pēdējās četrās desmitgadēs un vecākais prezidents amatā stāšanās brīdī.

2019. gadā ASV parlamenta Pārstāvju palātas Izlūkošanas komiteja sagatavoja prezidenta Donalda Trampa impīčmenta izmeklēšanas ziņojumu, kurā konstatēts, ka prezidents Tramps aizkavējis militārās palīdzības sniegšanu Ukrainai, lai ar sava personīgā advokāta Rūdolfa Džuliāni palīdzību piespiestu jauno Ukrainas prezidentu Volodimiru Zelenski sākt izmeklēšanu pret Trampa politisko konkurentu Džo Baidenu. Tramps apsūdzības kategoriski noraidīja, sakot, ka vēršanās pret viņu ir "raganu medības". Demokrātu kontrolētā Amerikas Savienoto Valstu parlamenta Pārstāvju palāta 19. decembrī nobalsoja par prezidenta Donalda Trampa atstādināšanu no amata, tomēr 2020. gada 5. februārī Senāts prezidentu attaisnoja un viņš saglabāja savu amatu.

Trampa prezidentūra pārklājās ar globālo COVID-19 pandēmiju un viņa darbība tās ierobežošanā tika vērtēta kā neefektīva. 2020. gada 2. oktobrī tika paziņots, ka pats Tramps saslimis ar COVID-19. Pēc triju dienu ārstēšanās militārajā hospitālī viņš atgriezās Baltajā namā.

2020. gada novembra vēlēšanās Tramps zaudēja Džo Baidenam. 2021. gada 6. janvārī štatu elektoru balsojums bija jāapstiprina ASV Kongresa balsojumā, pirms kura Tramps aicināja viceprezidentu Maiku Pensu neapstiprināt Džo Baidena uzvaru prezidenta vēlēšanās. Reaģējot uz Trampa sacīto, Penss paziņoja, ka neiejauksies, lai apturētu Baidena uzvaras apstiprināšanu Kongresā. Laikā, kad notika abu palātu kongresmeņu sesija, Trampu atbalstošajiem protestētājiem izdevās ielauzties Kapitolijā, pēc kā Kongresa sesija tika apturēta. Kad Kapitolija ēku atbrīvoja no protestētājiem, parlamenta deputāti atsāka sēdi, kurā naktī uz 7. janvāri apstiprināja demokrātu partijas pārstāvja Džo Baidena uzvaru prezidenta vēlēšanās. Virkne ASV politiķu pieprasīja otrreizēju prezidenta Trampa atstādināšanas procedūras sākšanu. 13. janvārī Pārstāvju palātā par Trampa impīčmentu nobalsoja 232 pārstāvji: visi 222 Demokrātiskās partijas un 10 ASV Republikāniskās partijas deputāti, pret bija 197, bet nebalsoja 4 republikāņi. Tramps kļuva par pirmo ASV prezidentu, par kura atstādināšanu Kongress nobalsojis divreiz.

Apsūdzības noziegumos 
Pēc iebrukuma ASV Kapitolijā pret Trampu sāka vairākas citas izmeklēšanas saistībā ar mēģinājumiem mainīt 2020. gada prezidenta vēlēšanu rezultātus un negodīgu biznesa praksi. ASV Federālie prokurori Trampu apsūdzēja arī par to, ka viņš nelikumīgi glabājis simtiem slepenu dokumentu par ASV kodolprogrammām un aizsardzības programmām.
2023. gada 14. augustā D.Tramps tika apsūdzēts un arestēts Džordžijas štatā par mēģinājumu ieteikmēt 2020. gada ASV prezidenta vēlēšanas.

Fultonas apgabala cietumā tika uzņēmta ASV vēsturē pirmā pēcaresta fotogrāfija ar bijušo prezidentu.

Privātā dzīve 
Precējies trīs reizes, ar pašreizējo sievu slovēņu modeli Melāniju Trampu apprecējies 2005. gadā. Kopā ir pieci bērni.

Skatīt arī 

 Donalda Trampa filmogrāfija

Atsauces

Ārējās saites 

  
 Biogrāfija Trump Organization mājaslapā 

 

1946. gadā dzimušie
Ņujorkā dzimušie
ASV uzņēmēji
Amerikas Savienoto Valstu prezidenti